D. Lipšic, poslanec: (2010-02-10):
No ale k tomuto návrhu novely ústavy. Ide o zúženie imunity na hlasovanie a výroky v parlamente. Je to návrh, ktorý tu bol už niekoľkokrát. Minulý rok na sklonku roku návrh predložila pani poslankyňa Zmajkovičová, ale ona ho potom stiahla späť. A ja si myslím, že máme mať právo o tomto návrhu hlasovať, najmä v situácii, keď počúvame o tom, ako je dôležitá rovnosť. Rovnosť pred zákonom je pre mňa dôležitá. A rovnosť pred zákonom mimoriadne porušuje neodôvodnená široká imunita poslancov na akékoľvek trestné konanie, ale aj na priestupky. Argument, že veď parlament môže poslanca na trestné stíhanie vydať, je argument, ktorý považujem za farizejský. Ak si pozriete hlasovanie tohto parlamentu, a nemusíme ísť ďaleko do minulosti, stačí ísť do minulého roku, tak zistíte, že tento parlament posudzuje otázky potenciálnej viny, ako to bolo u pána poslanca Kvorku. Rozhodol, že nám sa zdá, že dôkazy asi nie sú dostačujúce. Ale to nie je úloha parlamentu, posudzovať adekvátnosť dôkazov. To je úloha orgánov činných v trestnom konaní a súdu. Niet absolútne žiadnych pochybností, že takáto úprava a takéto konanie parlamentu dôveryhodnosť parlamentu neposilňuje, ale, práve naopak, ju oslabuje. Dokonca chcem vám povedať jeden príklad, keď poslanci majú aj absolútnu trestnoprávnu imunitu. Nechcem nikoho navádzať. Náš Trestný zákon, ako viete, pri majetkových trestných činoch určuje hranicu medzi priestupkom a trestným činom, kde sú výnimky podľa výšky škody. Tá výška škody je 8 000 korún, teda prepočítané je to teraz na eurá. Ale niektoré prípady krádeží sú trestným činom, aj keď nebola spôsobená taká výška škody, sú to vlámania, vreckové krádeže, krádeže na poliach, teda podľa toho akoby známeho farmárskeho zákona. A potom je tu ešte jeden prípad, keď bol páchateľ v posledných dvanástich mesiacoch postihnutý za priestupok. Teda keď niekto ukradne v obchode vec aj hodnoty nižšej ako 8 000 korún, dostane sankciu za priestupok a recidivuje v tomto roku a urobí znovu akoby priestupok do 8 000 korún, už to je trestný čin. Ale keďže poslanec za priestupok byť postihnutý nemôže, tak keď to spácha druhýkrát, tretíkrát, štvrtýkrát, bude mať absolútnu trestnoprávnu imunitu. Nechcem navádzať poslancov na takéto konanie, ale považujem za absurdné, aby takáto úprava vôbec existovala, aby bola možná. Je to anomália, ktorá možno nemá obdobu v iných krajinách. A preto vás chcem požiadať, aby ste návrh novely podporili. Často sa hovorí o tom, že poslanci imunitu potrebujú, pretože v opačnom prípade výkonná moc môže svoje postavenie voči nim zneužiť. Tento návrh zakotvuje, aby o prípadnom väzobnom stíhaní poslanca rozhodoval parlament, to znamená, aby dával súhlas na väzobné stíhanie, pretože väzba obmedzuje osobnú slobodu a znemožňuje poslancovi, aby vykonával svoj mandát. Ale vo všetkých iných prípadoch nevidím dôvod na to, aby tento parlament posudzoval, či dôkazy orgánov činných v trestnom konaní sú dostačujúce na vznesenie obvinenia alebo nie. Často je priestupková imunita zdôvodňovaná tým, že poslanci majú veľa práce, ponáhľajú sa, a preto v princípe môžu porušovať aj dopravné predpisy. Považujem to za chybné. Poslanci sa môžu ponáhľať, ale ponáhľali sa mnohí iní ľudia v tomto štáte, ponáhľajú sa lekári, učitelia, ktokoľvek. A každý z nás spácha, ja tiež spácham asi v nejakom okamihu dopravný priestupok. V poriadku, ale potom nevidím dôvod na to, aby sme boli vyňatí spod sankcií v prípade, že spáchame priestupok, akokoľvek triviálny. Preto ak budeme rozhodovať, lebo keď sa mnohých z nás pýtajú médiá, či sme za zachovanie tohto rozsahu imunity, tak väčšina z nás hovorí nie, nemáme s tým problém, nepotrebujeme ju, naozaj zúžme ju, potom príde hlasovanie a návrh neprejde. Čím to je? Ja si myslím, že ľudia dnes v čase krízy a pred voľbami budú asi oveľa viac posudzovať skutky poslancov ako ich slová. A skutky prejavujú poslanci hlasovaním, nie tým, čo rozprávajú, keď sa ich pýtajú novinári alebo na mítingoch, alebo niekde inde, ale skutkami. Aj toto hlasovanie bude prejavením skutkov, či máme princíp rovnosti pred zákonom, či si myslíme, že tento princíp je dôležitý, je určujúci, či ho podporujeme vlastnými skutkami alebo či o ňom skôr viac-menej len rozprávame. Ďakujem veľmi pekne.